***Kavandatava tegevuse lühikirjeldus***

Olemasoleva olukorra kirjeldus

Hetkel Tallinn-Tapa-Tartu-Valga (va Tallinn-Aegviidu) ja Tapa-Narva liinidel kasutatakse olemasolevat raudteed ainult diiselrongidega opereerimiseks.

27. juunil 2019.a. tegi Vabariigi Valitsus otsuse viia 2028. aasta lõpuks kogu reisirongliiklus ja enamus kaubarongiliiklusest üle elektritoitele. Selleks on tarvis ehitada olemasolevale rööbasteele kontaktvõrk.

**Plaanitavad tööd**

Tööde eesmärgiks on olemasolevate raudteeliinide elektrifitseerimine (sh kontaktvõrgu ja veoalajaamade ehitamine) majanduslikult optimaalseimal ja keskkonna säästu arvestaval kujul. Sotsiaal-majanduslikult on soodsaim raudteetranspordi korraldamine elekterveol. Meie projekt on eelduseks elektrirongidega opereerimisele ning elektrirongide opereerimisel tekkivale sotsiaal-majanduslikule tulule. Projekti kavandamisel ja elluviimisel võtame kasutusele keskkonda säästvad ja väärtustavad lahendused.

Narva linna piires on kavas olemasolevale raudteele ehitada kontaktvõrk. Raudteejaamades (sh Narva jaam) kavandame elektrifitseerida kuni kaheksa teed. Narva linna piires elektrifitseeritakse ca 8 km raudteed. Samuti planeeritakse paigaldada raudteemaal autotrafopunktid kontaktvõrgu toimimise tarbeks. Autotrafopunktide asukohad ja kogus valitakse projekteerimise käigus.

Kontaktvõrgu rajamisel paigaldatakse kontaktvõrgu mastid ja mastidele riputatakse kontaktliin (sh juhtmed ja konsoolid).

Tööde iseloomu raudteejaamades illustreerib järgmine joonis:



**Joonis 1 Kontaktvõrgu riputamise tüüplahendus raudteejaamas.**

Jaamavahel tööde iseloomu illustreerib joonis:



**Joonis 2 Kontaktvõrgu riputamise tüüplahendus jaamavahel.**

Keskkond

Kavandatava tegevusega kaasnevad tagajärjed võib jagada kaheks: ehitustegevuse etapiga kaasnevad ajutise iseloomuga tagajärjed ning ehitustegevusele järgneva kontaktvõrgu käitamisega kaasnevad tagajärjed.

Ehitustöödega kaasnevad peamised tagajärjed on:

* ehitustegevusega ning transpordiga kaasnev võimalik müra;
* ressursikasutuse suurenemine;
* tekkivad jäätmed;
* võimalikud avariiolukorrad.

Plaanitavate tööd viiakse läbi olemasoleval raudteemaal, kontaktvõrgu tugi ja põiktalasid (riigleid) kasutades. Kontaktvõrgu ehituse käigus ei ole ette näha tegevusi, mis tooksid tavaolukorras kaasa pinnase reostumise ohu. Nimetatud oht võib kaasneda ehitustöödes kasutatavate masinatega seotud avariiolukordades, nt kütuse leke. Avariiolukordade esinemise tõenäosus tuleb viia miinimumini, kasutades töökorras seadmeid ning pidades kinni tööohutus -ja ettevaatusabinõudest. Ehitustegevuse käigus tekkinud jäätmed tuleb nõuetekohaselt käidelda.

Müra

Kontaktvõrgu paigaldamisega kaasneb mõningane müra. See võib häirida lühiajaliselt ümberkaudseid inimesi, kelle elu- või töökohad piirnevad vahetult raudteega. Käitamisaegne müra pigem väheneb, sest vaatamata suurenevale liiklussagedusele (nt tipptundidel) on elektrirongid vaiksemad kui diiselrongid.